CELEX: 32015R0804
Language: sk
Date: 2015-05-19 00:00:00
Title: Vykonávacie nariadenie Komisie (EÚ) 2015/804 z 19. mája 2015 o zatriedení určitého tovaru do kombinovanej nomenklatúry

23.5.2015   
               
               
                  SK
               
               
                  Úradný vestník Európskej únie
               
               
                  L 128/7
               
            VYKONÁVACIE NARIADENIE KOMISIE (EÚ) 2015/804
      z 19. mája 2015
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
      keďže:
      
                  (1)
               
               
                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
               
            
                  (2)
               
               
                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
               
            
                  (3)
               
               
                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
               
            
                  (4)
               
               
                  Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
               
            
                  (5)
               
               
                  Opatrenia stanovené v tomto nariadení sú v súlade so stanoviskom Výboru pre colný kódex,
               
            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 19. mája 2015
         
            
               Za Komisiu
            
            
               v mene predsedu
            
            Heinz ZOUREK
            
               generálny riaditeľ pre dane a colnú úniu
            
         
      
      
         (1)  Ú. v. ES L 256, 7.9.1987, s. 1.
      
         (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
      
         PRÍLOHA
         
                     Opis tovaru
                  
                  
                     Zatriedenie
                     (číselný znak KN)
                  
                  
                     Odôvodnenie
                  
               
                     (1)
                  
                  
                     (2)
                  
                  
                     (3)
                  
               
                     Textilný výrobok navrhnutý na držanie osoby v sediacej polohe, keď je dvíhaná pomocou zdvíhacieho zariadenia.
                     Výrobok pozostáva z textilnej tkaniny (polyester), v podstate v tvare obdĺžnika. Jedna z dvoch kratších strán obdĺžnika má dve predĺženia v tvare záklopiek, ktoré fungujú ako sedadlo. Zvyšok tkaniny podopiera chrbát a boky osoby. Niektoré časti tkaniny sú vypchaté (vložky z polypropylénovej peny).
                     Ku okrajom tkaniny sú prišité viaceré textilné pásy, aby výrobok bolo možné pripevniť na zdvíhacie zariadenie a zdvíhať.
                     (Pozri obrázky) (*)
                     
                  
                  
                     6307 90 98 
                  
                  
                     Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 7 f) k XI. triede a znením číselných znakov KN 6307 , 6307 90  a 6307 90 98 .
                     Zatriedenie pod číselný znak KN 8431 31 00  ako časti a súčasti vhodné na použitie výlučne alebo hlavne na stroje a zariadenia položky 8428  (výťahy, zdvíhacie zariadenia atď.) je vylúčené, pretože výrobok nie je nevyhnutný na fungovanie zdvíhacieho zariadenia (pozri vec C-152/10, Unomedical, ECLI:EU:C:2011:402, body 29, 34 a 36). Okrem toho sú popruhy vylúčené z položky 8431  a sú zatriedené do XI. triedy [pozri aj vysvetlivky k harmonizovanému systému k položke 8431 , štvrtý odsek, písm. b)].
                     Výrobok je vyrobený hlavne z textilného materiálu a jednotlivé časti sú spojené šitím.
                     Výrobok sa preto má zatriediť pod číselný znak KN 6307 90 98  ako „ostatné celkom dohotovené textilné výrobky“.
                  
               
            (*)  Obrázky majú len informačný charakter.